b'\n_START_ARTICLE_\nMogelsberg\n_START_SECTION_\nGeografia\n_START_PARAGRAPH_\nEl poble es troba en un altipl\xc3\xa0 inclinat, orientat a nord-oest, per damunt de les valls del riu Necker i Aachbach, i a 755 metres d\'altitud, en l\'anomenat Untertoggenburg (baix Toggenburg). Limita al nord amb L\xc3\xbctisburg i Degersheim. A l\'est, amb Degersheim, Schwellbrunn (AR) i St.Peterzell; al sud amb Hemberg i a l\'oest amb Oberhelfenschwil i Ganterschwil._NEWLINE_El nucli urb\xc3\xa0 hist\xc3\xb2ric t\xc3\xa9 dos carrers longitudinals i dos m\xc3\xa9s transversals. Durant els anys 1984-90 es va construir un complex esportiu i de congressos en la part alta del poble, la qual cosa va comportar un creixement urb\xc3\xa0 cap al sud i sud-oest.\n_START_SECTION_\nTransports\n_START_PARAGRAPH_\nS\'hi accedeix per dues carreteres des de Necker en la carretera de Brunnadern i de les proximitats de Hoffeld, en la carretera de Degersheim. Compta tamb\xc3\xa9 amb una estaci\xc3\xb3 de ferrocarril en la l\xc3\xadnia St. Gallen - Wattwil - Rapperswil antigament servida per la companyia Bodensee-Toggenburg Bahn i actualment S\xc3\xbcdOst Bahn.\n_START_SECTION_\nEquipaments\n_START_PARAGRAPH_\nEl poble compta en el seu centre amb una esgl\xc3\xa9sia compartida per totes les confessions cristianes i l\'edifici de l\'ajuntament i correus. Al nord, en la part baixa de l\'altipl\xc3\xa0, s\'hi troba l\'escola prim\xc3\xa0ria; a l\'est del nucli hist\xc3\xb2ric hi ha l\'antiga llar d\'avis; la llar d\'avis actual es troba al sud-est del poble.\n_START_SECTION_\nHist\xc3\xb2ria\n_START_PARAGRAPH_\nEl nom de Mogelsberg prov\xc3\xa9 de l\'alemany antic "Magoldesberch" (muntanya daurada), degut al color que prenia el seu altipl\xc3\xa0 durant l\'estiu, quan estava sembrat de cereal; el primer esment \xc3\xa9s de l\'any 1152. Durant el segle XIX la seva economia va incorporar els brodats  i el cultiu de cot\xc3\xb3. Actualment, les pastures i la producci\xc3\xb3 de llet s\xc3\xb3n, a m\xc3\xa9s de la silvicultura, els seus principals recursos.\n_START_SECTION_\nFills il\xc2\xb7lustres\n_START_PARAGRAPH_\nL\'artista Ulrich Bleiker (1914-1994) hi va establir el seu domicili amb la seva esposa Dolors (nasc.)Mart\xc3\xadnez. La seva casa, en l\'Aeschstrasse, encara conserva algunes de les seves escultures situades en els l\xc3\xadmits de parcel\xc2\xb7la, o en la fa\xc3\xa7ana lateral, amb formes humanes, animals, o vegetals, fetes amb ciment armat de filferro, pintura, i petxines de la costa catalana.'